
R A P O R T

asupra propunerii legislative privind creşterea accelerată a pensiilor minime garantate
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 451 din 4 iunie 2007, cu dezbaterea pe fond în procedură obişnuită a propunerii legislative privind creşterea accelerată a pensiilor minime garantate
La întocmirea prezentului raport Comisia a avut în vedere:

· avizul favorabil al Consiliului Legislativ (nr.288/05.03.2007)

· avizul negativ al Consiliului Economic şi Social
· avizul negativ al Comisiei juridice, de disciplină şi imunităţi (nr.31/701/04.09.2007)
· avizul favorabil al Comisiei pentru drepturile omului, culte şi problemele minorităţilor naţionale (nr.25/417/06.09.2007)

· avizul favorabil al Comisiei pentru egalitatea de şanse pentru femei şi bărbaţi (nr.37/281/12.09.2007)

· punctul de vedere negativ al Guvernului (nr.589/09.03.2007).
Propunerea legislativă are ca obiect de reglementare majorarea cuantumului tuturor pensiilor al căror cuantum este mai mic de 100 lei şi de 150 lei, până la nivelul de 100 lei, respectiv 150 lei, precum şi a pensiilor mai mici de 150 lei care ar urma să fie majorate până la nivelul de 200 lei, propunându-se astfel o pensie minimă garantată indiferent de valoarea punctului de pensie.
Comisia propune Plenului Camerei Deputaţilor respingerea iniţiativei legislative din următoarele considerente:



Legislaţia actuală în materie nu prevede o pensie minimă garantată, iar stabilirea unei astfel de pensii ar determina discriminări între beneficiarii sistemului public de pensii. S-a ajunge astfel ca persoane care au contribuit în cuantum diferit să beneficieze de acelaşi nivel de pensie. 


Astfel, promovarea acestei iniţiative legislative aduce atingere principiului contributivităţii, conform căruia cuantumul pensiei se stabileşte în funcţie de stagiul de cotizare.



Măsurile propuse generează influenţe financiare considerabile, iar autorii nu au identificat sursele de finanţare, încălcându-se astfel prevederile art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi ale art.138 alin.(5) din Constituţia României. 
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterile care au avut loc în şedinţa comisiei din 12 septembrie 2007 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii, Familiei şi Egalităţii de Şanse:

· D-na Denisa Pătraşcu – Secretar de Stat

· D-na Magda Filip – director 

· D-na Cecilia Sebe – şef serviciu.

4. La lucrările comisiei au fost prezenţi 16 deputaţi, din totalul de 18 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 30.05.2007.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

